KIRJALLINEN KYSYMYS E-1173/02

esittäjä(t): Nelly Maes (Verts/ALE) komissiolle

(24. huhtikuuta 2002)

Aihe: Israelin aseidenvientikielto: Israelin kanssa käytävän sotilaallisen yhteistyön lopettaminen

Monilla EU:n jäsenvaltioilla on yhteistyösuhteet Israelin puolustusteollisuuteen ja ne siis tukevat näin Israelin puolustuskoneistoa. Kysymyksen esittäjä haluaa viitata erityisesti EU:n eräälle israelilaiselle aseteollisuusyritykselle (Israel Aircraft Industries) antamaan miehittämättömien lentokoneiden siviilikäyttöä koskevan tutkimuksen tukeen (viides teknologisen tutkimuksen puiteohjelma). Kyseessä on yli 10 miljoonan euron tuki, joka on jaettu kahteen ohjelmaan 2,5 vuoden ajalle. On yleisesti tiedossa, että aseteollisuusyritykset voivat helposti muuntaa siviilisovellukset sotilaallisiksi. Tässä tapauksessa EU kustantaa tutkimuksen, jonka tavoitteena on määritellä, onko näillä koneilla sotilassovellusten lisäksi myös siviilisovelluksia.

Voisiko komissio antaa parlamentille luettelon kaikista EU:n ja Israelin välisistä sotilaallisista yhteistyösopimuksista? Onko komissio valmis keskeyttämään tämän yhteistyön, kunnes Israelin hallitus lopettaa suurimittaisen ihmisoikeuksien loukkaamisen? Voisiko komissio antaa luettelon mahdollisesta EU:n ja palestiinalaishallinnon välisestä sotilasyhteistyöstä?

Tutkiiko komissio, tulisiko kaikki Israelin kanssa käytävä kauppa kieltää aseviennin käytännesääntöjen mukaan? Milloin tämän tutkimuksen tulokset ovat saatavissa?

Christopher Pattenin komission puolesta antama vastaus

(11. kesäkuuta 2002)

Miehittämättömiä lentokoneita koskeva tutkimus on vain pieni osa tutkimuksen ja teknologisen kehittämisen viidennen puiteohjelman ilmailutekniikkaa koskevaa avaintoimintoa, joka kuuluu kilpailukykyisen ja kestävän kasvun aihepiirikohtaiseen ohjelmaan. Tällä alalla tehtävä työ koskee ehdottomasti vain miehittämättömien lentokoneiden siviilisovellusten kehittämistä.

Israelin kanssa tehtävä yhteistyö tapahtuu yhteisön ja Israelin välisen tieteellisen ja teknologisen sopimuksen alaisuudessa, joka laadittiin viidettä puiteohjelmaa varten ja joka jättää ulkopuolelleen kaikenlaisen sotilaallisen tutkimuksen. Niinpä kyseisissä miehittämättömiä lentokoneita koskevissa hankkeissa ei ole minkäänlaista sotilaallista yhteistyötä yhteisön ja Israelin välillä.

Tutkimustyössä keskitytään miehittämättömien lentokoneiden kaupallisten ja siviilisovellusten kehittämiseen, erityisesti sellaisilla aloilla kuin ympäristönsuojelun valvonta, tiedotustoiminta ja maan havainnointi sekä miehittämättömien lentokoneiden siviilisovellusten turvallinen integrointi ilmaliikenteen hallintaan.

Yhteisön tuki Israeli Aircraft Industries -yritykselle kyseisissä tutkimustoimissa on alle 1,5 miljoonaa euroa.

Luettelo Euroopan yhteisön (yksin tai joissain tapauksissa yhdessä jäsenvaltioiden kanssa) ja Israelin kahdenvälisistä sopimuksista lähetetään suoraan arvoisalle parlamentin jäsenelle sekä parlamentin sihteeristöön. Arvoisan parlementin jäsenen käyttämää sanamuotoa EU:n sopimukset ei voi käyttää tässä yhteydessä, sillä Euroopan unioni ei ole sopimuspuolena yhdessäkään Israelin kanssa tehdyssä kahdenvälisessä sopimuksessa.

Vaikka komissio on erittäin huolissaan Lähi-idän nykytilanteesta, se uskoo, että on tärkeää säilyttää suhteet Israelin kanssa ja että assosiaatiosopimuksen keskeyttäminen ei saisi Israelin viranomaisia vastaanottavaisemmiksi komission nykyisille huolenilmauksille. Komissio uskoo, että toistaiseksi on paras jatkaa sopimuksen menettelytapoja komission näkökulman painottamiseksi Israelin viranomaisille kaikilla tasoilla.

Unionilla ei ole minkäänlaista sopimusta sotilaallisesta yhteistyöstä palestiinalaishallinnon kanssa. Unionilla on palestiinalaishallinnon kanssa terrorisminvastainen ohjelma, joka rahoitetaan unionin yhteisen ulko- ja turvallisuuspolitiikan (YUTP) määrärahoista ja joka perustuu yhteistoimintaan. Ohjelma koostuu palestiinalaishallinnon turvallisuuspalvelujen erityisavustuksesta ja koulutusohjelmista (oikeuslääketiede, tutkimustekniikat, ihmisoikeuskoulutus jne.), jotka toteutetaan jäsenvaltioiden elinten avulla ja joita hallinnoi unionin Ramallahin erityisneuvonantaja Nils Ericsson. Israelin sotilaalliset operaatiot palestiinalaisalueilla ovat vakavasti haitanneet tätä hanketta. Israelin armeija tuhosi joulukuussa 2001 oikeuslääketieteellisen laboratorion, jonka rahoituksessa unioni oli mukana.

Aseviennin käytännesääntö on menetelmä, jonka panevat täytäntöön jäsenvaltiot. Komissiolla ei ole valtaa eikä valtuuksia valvoa, millä tavoin ne sen tekevät.